
[image: image1.png]&

Hagskolen i Molde




Videreutdanning i praksisveiledning og -vurdering av helse- og sosialfagstudenter

(10 studiepoeng)

​​​​​​​​​​​​​​​
________________________________________________________________

Godkjent av høgskolestyret i møte 2. mars 2005 (sak 07/05), 

Justert mai 2006.
________________________________________________________________
Postboks 2110, 6402 Molde

Tlf 71 21 40 00, Telefax 71 21 41 32

www.himolde.no, post@himolde.no 
Deltakere - opptakskrav

For å kunne bli opptatt på studiet må en fungere som veileder, eller ha gjort avtale om å fungere som veileder, i praksisstudier for sykepleier- eller vernepleierstudenter ved Høgskolen i Molde.  

Ved ledige studieplasser kan veiledere for helse- eller sosialfagstudenter ved bachelorutdanninger ved andre høgskoler i Trøndelagsfylkene og Møre og Romsdal tas opp som studenter studiet.
Øvrig opptakskrav: 3-årig helse- eller sosialfaglig høgskoleutdanning eller tilsvarende, i samsvar med de krav som stilles til veiledernes kompetanse i de aktuelle ramme- og fagplaner.

Hensikt

Hensikten med studiet er å gi en grunnleggende innføring i veilednings- og vurderingsteori.   Temaene vil bli tatt opp i forhold til sykepleier- og vernepleierutdanningens ulike praksisområder.  Hensikten er også at deltakerne gjennom arbeidskrav og praktiske øvelser får opparbeidet mer trygghet i sin veiledning og vurdering av høgskolens studenter.

Omfang

Studiet har et omfang på 10 studiepoeng.  Dette innebærer en studieinnsats på ca. 6,5 arbeidsuker.
Organisering

Studiet er bygd opp i tre trinn der hvert trinn starter med en undervisningssamling. Samlingene er organisert over henholdsvis tre, to og to dager. Alle samlingene er obligatoriske.  Mellom samlingene skal deltakerne gjennomføre arbeidskrav.  Undervisningsopplegget strekker seg over ca. ett år.

Læringsmål

Målene med studiet er at deltakeren:

· setter ord på egne erfaringer med veiledning av studenter i praksis og klargjør sine læringsbehov

· anvender sentrale veilednings- og vurderingsprinsipper, -begreper og -metoder

· reflekterer over sin veiledning og utvikler en teori for denne

· tilegner seg grunnleggende ferdigheter i veiledning og vurdering av studenter i praksis

· får kjennskap til de rammer og planer som ligger til grunn for studentenes praksisstudier
Gjennomføring

Trinn 1 begynner med en 3 dagers samling for veiledere ved begge utdanningene. Hensikten med samlingen er å klargjøre deltakernes læringsbehov ved å bevisstgjøre tanker og følelser knyttet til erfaring med studentveiledning og -vurdering.  Videre vil en vektlegge generell veiledningsteori, veiledningsmetoder og komponenter i veiledningssituasjonen. 
Trinn 1 fortsetter med arbeidskrav 1 (se under punktet om arbeidskrav).

Trinn 2 begynner med en samling på to dager som er felles for veilederne ved begge utdanningene. Hensikten med denne samlingen er at deltakeren får erfare ulike metoder i veiledning.  

Trinn 2 fortsetter med arbeidskrav 2.

Trinn 3 består av en samling på 2 dager. Undervisningen vil delvis være delt for veilederne ved de to utdanningene.  Hensikten er å oppsummere og avrunde arbeidet med veiledningsteori og veiledningspraksis, samt å gi en innføring i vurdering som teori og prosess.  

Oppmøtebestemmelser

Deltakelse på samlingene er obligatorisk.  Fravær kan medføre at studiet ikke blir godkjent.  Konsekvensene av eventuelt fravær vil bli vurdert i hvert enkelt tilfelle. 

Arbeidskrav

Det gis orientering om de enkelte arbeidskrav på samlingen forut for innlevering av besvarelsen. Det gis ikke veiledning underveis. Besvarelsen blir vurdert etter gitte kriterier og skal godkjennes. Den skal følge retningslinjer for profesjonell skriving ved Institutt for helsefag. 

Arbeidskrav 1:   Mellom første og andre samling skal studenten:

a) Med utgangspunkt i det som er gjennomgått i samlingen og pensumlitteratur: Velge to metoder/prinsipper i veiledning som skal prøves ut i veiledning med studenter/klienter/medarbeidere.

b) Gjøre rede for hensikten med prinsippene/metodene, og den teoretiske bakgrunnen for disse.

c) Beskrive hvordan veiledningen ble gjennomført.

d) Beskrive egne reaksjoner og reaksjoner registrert hos studenten/klienten/medarbeideren.

Oppgavens omfang: Maksimum 2000 ord.


Arbeidskrav 2: 
Mellom andre og tredje samling skal studenten gjennomføre følgende 

                        
oppgave:

a) Tenk deg at du skal ha en veiledningssamtale med en student i en bestemt situasjon. Beskriv og begrunn hvordan du vil forberede deg til denne situasjonen. Trekk inn aktuell teori og evt. praksiserfaringer.

b) Beskriv selve gjennomføringen og evaluer den ved å anvende kunnskaper fra samlingene, erfaringer fra praksis og relevant litteratur.
Oppgavens omfang: Maksimum 2000 ord.


Avsluttende eksamen:

Hjemmeeksamen

Avsluttende eksamen løses individuelt som hjemmeeksamen. 

Kandidaten skal dokumentere kunnskaper og refleksjon over egen veiledningspraksis. 

Det gis ikke veiledning ved denne eksamen.

Eksamen avvikles i samsvar med eksamensforskrift ved Høgskolen i Molde.

Innlevering

Oppgaven leveres i 3 eksemplarer påført kandidatnummer og antall ord. Den skal leveres til det tidspunkt som er fastsatt av høgskolen. Innleveringsfristen må overholdes for at oppgaven skal kunne godkjennes. Utsettelse gis kun etter søknad vedlagt dokumentasjon i form av sykemelding/legeattest.

Sensur

Oppgaven vurderes til bestått/ikke bestått. 

Dersom oppgaven vurderes til ikke bestått, gis kandidaten anledning til å bearbeide oppgaven på nytt.  Innleveringsfristen bestemmes av høgskolen.

Kriterier for bedømming

· Oppgaven består av maksimum 3500 ord.

· Oppgaven er skrevet i samsvar med høgskolens retningslinjer for profesjonell skriving

· Kandidaten gjør rede for og drøfter stoffet han har valgt ut fra pensumlitteratur og evt. praksiserfaringer

· Kandidaten viser evne til å finne fram til teori og å anvende denne og eventuelle praksiserfaringer i løsning av oppgaven.

· Kandidaten viser evne til logisk strukturering av innholdet, selvstendige vurderinger og evne til å behandle stoffet saklig.

· Kandidaten viser evne til kritisk tenkning og drøfting.

· Oppgaven bærer preg av god skriftlig framstilling og klart og tydelig språk

Karakterutskrift

Ved gjennomført studium, der arbeidskravene er godkjente og avsluttende eksamen bestått, utsteder høgskolen karakterutskrift. 

Høgskolen i Molde vil søke de aktuelle fagforeninger om godkjenning av studiet som del av kvalifisering som klinisk spesialist/klinisk stige.

Studieavgifter

Studiet er gratis, men studentene må betale lovbestemt semesteravgift (pt. Kr 500,-) for både vår- og høstsemesteret.  I tillegg kommer utgifter til pensumlitteratur.

